Hurricanes wag op Lions of Sharks | Maroela Media
'n Mens kan nooit 'n Nieu-Seelandse rugbyspan onderskat of afskryf nie, selfs al moet hy na Suid-Afrika vir 'n uitspeelwedstryd reis, maar daar is krake in die Hurricanes se mondering wat aanstaande Saterdag deur òf die Lions òf Sharks uitgebuit kan word.
Die 'Canes het Vrydag in Canberra weliswaar die Brumbies met 35-16 in die eerste van die naweek se kwarteindstryde geklop, maar hulle het allermins na die span gelyk wat verlede jaar die Superreeks verower het.
Dalk wou hulle net genoeg gedoen het om tot die halfeindstryd te vorder; of dalk wou hulle nie nou al hul kaarte op die tafel geplaas het nie, want daar lê minstens een, en dalk nog twee uitspeelwedstryde voor.
Die Brumbies was rustyd met 16-15 voor, maar soos ons al vanjaar van al die Aussie-spanne geleer het, het hul stoom opgeraak.
Daar is vooraf baie gesê oor die terugkeer van Dane Coles, die Hurricanes- en All Blacks-haker, wat byna vier maande langs die kantlyn met harsingskudding was. Coles is in die tweede helfte opgestuur en het nie teleurgestel nie.
Nog groter was die oomblik toe Christian Leali'ifano, die Brumbies se veelsydige agterspeler by wie leukemie verlede jaar gediagnoseer is, ook opgestuur is. Dit was 'n emosionele oomblik vir een van die vegters van wêreldrugby, maar ongelukkig kon dit nie die vroeë vonk aan die brand hou nie.
Hurricanes (15) 35: Drieë: Wes Goosen 2, Jordie Barrett, TJ Perenara. Doelskoppe: Barrett 3. Strafdoele: Barrett 3.